b"\n_START_ARTICLE_\nLas Quatre Barras\n_START_PARAGRAPH_\nEl Centre Recreatiu Catalanista Las Quatre Barras fou un centre recreatiu catalanista de Tarragona nascut l'1 de gener de 1899 que tingu\xc3\xa9 una vida d'uns cinc anys. Compt\xc3\xa0 amb al voltant de 250 socis, disposava de biblioteca i public\xc3\xa0 una revista anomenada Patria.\n_START_SECTION_\nHist\xc3\xb2ria\n_START_PARAGRAPH_\nA finals del segle XIX, Tarragona tenia uns 25.000 habitants (23.423 l'any 1900) i es trobava en decad\xc3\xa8ncia econ\xc3\xb2mica  a causa del descens d'exportacions i de l'activitat comercial de la ciutat, encara que gaudia d'una rica vida cultural amb prop de vint centres socials. La pres\xc3\xa8ncia de la reivindicaci\xc3\xb3 nacionalista era minsa i expressada espor\xc3\xa0dicament per algunes persones aix\xc3\xad com per part de l'esgl\xc3\xa9sia cat\xc3\xb2lica, la qual lluitava per poder predicar en catal\xc3\xa0; els corrents catalanistes provinents de Barcelona arribaren a Tarragona a principis del segle XX. Las Quatre Barres nasqu\xc3\xa9 el 1899: fou la segona entitat d'esplai catalanista de la ciutat, despr\xc3\xa9s del Centre Catal\xc3\xa0 (1893). El 18 d'agost de 1900 aparegu\xc3\xa9 Patria, la revista portaveu del centre recreatiu catalanista Las Quatre Barras, considerada pionera de la premsa catalana a Tarragona.\n_START_SECTION_\nFundaci\xc3\xb3\n_START_PARAGRAPH_\nLas Quatre Barras fou fundat per un grup de joves d'entre 18 i 24 anys l'1 de gener de 1899 en pro de la cultura catalana. El seu primer president fou Antoni Quintana i Rufas. El centre s'organitz\xc3\xa0 internament en seccions, les quals es cuidaven de les activitats l\xc3\xbadiques i culturals que es duien a terme.\n_START_SECTION_\nUbicaci\xc3\xb3\n_START_PARAGRAPH_\nEl primer local de Las Quatre Barras estava situat al carrer de Vilamitjana n\xc3\xbamero 9, i fou arrendat per 15 pessetes. Fou inaugurat el 19 de mar\xc3\xa7 de 1899. Un nou local, situat al carrer de les Escrivanies Velles n\xc3\xbamero 6, fou llogat a partir del 15 de juliol del mateix any per 30 pessetes. El centre disposava d'una biblioteca nodrida per les aportacions dels socis."